Μείωση των ανέργων και μικρότερη αύξηση της απασχόλησης καταγράφηκε τον περασμένο Δεκέμβριο, με αποτέλεσμα το ποσοστό ανεργίας να μειωθεί στο 18%, έναντι του αναθεωρημένου προς τα κάτω 20,8% τον Δεκέμβριο 2017 και του επίσης αναθεωρημένου προς τα κάτω 18,3% τον Νοέμβριο 2018.

Κύρια χαρακτηριστικά των στοιχείων που προκύπτουν από την Εθνική Στατιστική Αρχή (ΕΛΣΤΑΤ) είναι η αύξηση της απασχόλησης κατά 2,8% μέσα σε ένα χρόνο, καθώς και η σημαντικά μεγαλύτερη, κατά 14%, μείωση των ανέργων.

Αξιοσημείωτο είναι επίσης ότι το ποσοστό ανεργίας των νέων κινήθηκε κάτω από το 40%, παραμένοντας βέβαια σε σημαντικά υψηλό επίπεδο.

Αναλυτικά, σύμφωνα με την έρευνα εργατικού δυναμικού της ΕΛΣΤΑΤ, οι άνεργοι τον Δεκέμβριο του 2018 ανήλθαν σε 851.556 άτομα και μειώθηκαν κατά 138.274 άτομα σε σύγκριση με τον Δεκέμβριο 2017 (μείωση 14%) και κατά 16.774 άτομα σε σύγκριση με τον Νοέμβριο 2018 (μείωση 1,9%). Το σύνολο των απασχολουμένων εκτιμάται ότι ανήλθε σε 3.868.241 άτομα. Οι απασχολούμενοι αυξήθηκαν κατά 106.850 άτομα συγκριτικά με τον Δεκέμβριο 2017 (αύξηση 2,8%) και κατά 2.639 άτομα συγκριτικά με τον Νοέμβριο 2018 (αύξηση 0,1%). Οι οικονομικά μη ενεργοί (τα άτομα που δεν εργάζονται ούτε αναζητούν εργασία) ανήλθαν σε 3.236.631 άτομα και μειώθηκαν κατά 9.235 άτομα σε σχέση με τον Δεκέμβριο 2017 (μείωση 0,3%), ενώ αυξήθηκαν κατά 10.831 άτομα σε σχέση με τον Νοέμβριο 2018 (αύξηση 0,3%). Στις γυναίκες το ποσοστό ανεργίας (23,1% τον Δεκέμβριο 2018 από 26% τον Δεκέμβριο 2017) παραμένει σημαντικά υψηλότερο από εκείνο στους άνδρες (14,1% από 16,7%). Ηλικιακά, τα υψηλότερα ποσοστά ανεργίας καταγράφονται στις ομάδες 15 – 24 ετών (39,5% τον Δεκέμβριο 2018 από 43,1% τον Δεκέμβριο 2017) και 25- 34 ετών (24,2% από 25,7%). Ακολουθούν οι ηλικίες 35 – 44 ετών (16,2% από 19,2%), 45 – 54 ετών (14,4% από 16,6%), 55 – 64 ετών (13,9% από 17,3%) και 65 – 74 ετών (8,7% από 11,9%). Σε επίπεδο αποκεντρωμένων διοικήσεων της χώρας, στις τρεις πρώτες θέσεις βρίσκονται η Ηπειρος – Δυτική Μακεδονία (21,1% τον Δεκέμβριο 2018 από 26,1% τον Δεκέμβριο 2017), το Αιγαίο (19,6% από 20,4%) και η Θεσσαλία – Στερεά Ελλάδα (19% από 19,1%). Ακολουθούν, η Αττική (18,5% από 21,3%), η Μακεδονία – Θράκη (18,5% από 20,8%), η Πελοπόννησος – Δυτική Ελλάδα – Ιόνιοι Νήσοι (18,3% από 21,4%) και η Κρήτη (8,3% από 16,6%).

Κοινωφελής εργασία

Εν τω μεταξύ, ξεκινούν σήμερα, Παρασκευή 8 Μαρτίου, στις 12 το μεσημέρι οι αιτήσεις στη διαδικτυακή πύλη του ΟΑΕΔ (http://www.oaed.gr/) για τη συμμετοχή των ανέργων στο πρόγραμμα κοινωφελούς εργασίας σε 56 δήμους και 37 υπηρεσίες του υπουργείου Περιβάλλοντος καθώς και σε φορείς διαχείρισης προστατευόμενων περιοχών, για την απασχόληση 8.933 ανέργων. Οι ενδιαφερόμενοι θα μπορούν να υποβάλλουν αιτήσεις έως τη Δευτέρα 18/03/2019.

Το πρόγραμμα παρέχει πλήρη απασχόληση για 8 μήνες, σε 8.933 ανέργους εγγεγραμμένους στα μητρώα του ΟΑΕΔ και στοχεύει στην επανασύνδεση των μακροχρονίως ανέργων και ευάλωτων ομάδων με την αγορά εργασίας και στην αναβάθμιση των δεξιοτήτων τους.

Οι αμοιβές των εργαζομένων έχουν διαμορφωθεί με βάση τον νέο αυξημένο κατώτατο μισθό και την κατάργηση του υποκατώτατου μισθού για τους εργαζομένους κάτω των 25 ετών, ενώ η δράση χρηματοδοτείται από εθνικούς και κοινοτικούς πόρους.